El ple aprova la proposició de candidatura del port marítim perquè s'escometa la tercera dàrsena
28 de febrer 2020

  

![](/media/nvhfy4qj/19c_img_9304.jpg)  
  

  

El Ple Municipal de l'Ajuntament de Sagunt va aprovar en l'última sessió ordinària celebrada ahir la proposició de la candidatura del port marítim perquè s'escometa la tercera dàrsena. La proposta, amb les esmenes de PSOE, va ser aprovada amb els vots a favor de PSOE, IP, PP, Ciutadans i Vox i amb les abstencions de Compromís i EUPV.

  

Segons exposa la moció presentada pel portaveu d'Iniciativa Porteña, Manuel González, el port comercial del nostre municipi, té com a assignatura pendent el desenvolupament d'una tercera dàrsena a la qual l'Autoritat Portuària de València sembla haver renunciat. Esta tercera dàrsena comptava amb 700 metres d'amplària, amb un calat de 20 metres, i se li anava a dotar de 197 hectàrees de superfície amb tres nous molls i 3 290 metres lineals, amb un pressupost calculat de 600 milions d'euros.

  

Segons la moció, és important dir que parlar d'ampliacions en el nostre port comercial pot semblar atrevit, perquè en l'actualitat, la segona dàrsena està inacabada en el que fa referència al moll centre. També està pendent l'obertura a la ciutadania del moll nord de la primera dàrsena. Fins i tot semblant atrevit, després de veure el curs dels esdeveniments en la pretesa ampliació del Port de València, que està entropessant amb nombrosos obstacles en l'àmbit polític, des d'Iniciativa Porteña entenem que és una oportunitat perquè des de la Generalitat Valenciana i l'APV, es valore l'opció de recuperar la inversió en la tercera dàrsena del nostre port comercial.

  

Un altre dels acords aprovat pel ple és que alcalde de Sagunt traslladarà aquesta proposta al consell de l'APV perquè realitze un estudi de manera immediata, a fi de conéixer els motius del si o el no a esta proposta.

  

La moció presentada per IP també fa referència al fet que des de fa diverses dècades s'està reclamant que el creixement del Port de València no té per què produir-se en el terme municipal de la capital del Túria, ja que el seu interés no és local, sinó autonòmic. Joan Olmos, Doctor enginyer de camins i professor d'urbanisme en la UPV, afirma que «**molts dels ports de les grans ciutats portuàries històriques, s'han traslladat en les últimes dècades lluny dels nuclis urbans, a 20 o fins i tot 50 quilòmetres. L'opció més intel·ligent, en el nostre cas, hauria sigut, continua sent hui, el creixement a Sagunt»**.

  

A les raons d'idoneïtat per la situació estratègica del nostre port comercial i de disponibilitat de més de 10 milions de m² entre Parc Sagunt I i en el futur Parc Sagunt II, li podem sumar una tercera que hauria de ser valorada per les autoritats polítiques de la nostra Comunitat: la inversió en infraestructures per a solucionar l'enorme trànsit de vehicles pesants en què es traduirà l'ampliació del Port de València, té millor solució en el nostre port comercial, ja que disposem del corredor logístic necessari, si s'escometen les inversions promeses en l'accés ferroviari, l'accés sud al port i les connexions amb el By Pass, etcètera.

  

Finalment, el ple va aprovar que el contingut d'este acord serà traslladat a la presidència de la Generalitat Valenciana i al Ministeri de Foment, així com sol·licitarà a l'APV la finalització de la segona dàrsena i la licitació de les concessions disponibles.

  

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-la-proposicio-de-candidatura-del-port-maritim-perque-s-escometa-la-tercera-darsena/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-la-proposicio-de-candidatura-del-port-maritim-perque-s-escometa-la-tercera-darsena/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-la-proposicio-de-candidatura-del-port-maritim-perque-s-escometa-la-tercera-darsena/ "Linked In")
*   [](mailto:?body=https://aytosagunto.es/va/actualitat/el-ple-aprova-la-proposicio-de-candidatura-del-port-maritim-perque-s-escometa-la-tercera-darsena/)